b'\n_START_ARTICLE_\nLetalski vijak\n_START_PARAGRAPH_\nLet\xc3\xa1lski vij\xc3\xa1k ali tudi prop\xc3\xa9ler oz. el\xc3\xadsa je naprava z najmanj dvema listoma oz. krakoma, ki spreminjata silo vrtenja v vle\xc4\x8dno ali potisno silo vozila, najpogosteje letala._NEWLINE_Letalski vijak je ena od oblik pogona letala. Z vrtenjem letalski vijak ustvarja vzgon, ki pa namesto navzgor (kot je to pri letalskem krilu) v tem primeru letalo vle\xc4\x8de naprej - vla\xc4\x8dilec (traktor)V nekaterih primerih je propeler name\xc5\xa1\xc4\x8den za motorjem - to se imenuje potisnik (pusher).\n_START_SECTION_\nZasnova propelerja\n_START_PARAGRAPH_\nPropeler sestoji iz ve\xc4\x8d krakov, ki so name\xc5\xa1eni na pestu. Prerez krakov je zelo podoben profilu letalskega krila, vendar s to razliko, da ima zaradi ni\xc5\xbeje obodne hitrosti ob pestu profil krakov ve\xc4\x8djo debelino in vpadni kot, proti koncem pa se debelina in vpadni kot zmanj\xc5\xa1ujeta zaradi nara\xc5\xa1\xc4\x8danja obodne hitrosti._NEWLINE_\xc5\xa0tevilo krakov je odvisno od potiska in mo\xc4\x8di motorja, ki ga poganja. Ve\xc4\x8dji potisk zahteva ve\xc4\x8dje \xc5\xa1tevilo krakov, kar obenem zmanj\xc5\xa1uje tudi hrup propelerja. So pa propelerji z ve\xc4\x8djim \xc5\xa1tevilom krakov nekoliko manj u\xc4\x8dinkoviti, saj je vpliv turbulence krakov na sosednje krake ve\xc4\x8dji, kot pri propelerjih z manj\xc5\xa1im \xc5\xa1tevilom krakov. V praksi se uporabljajo propelerji z najve\xc4\x8d petimi kraki; nadaljnje pove\xc4\x8devanje \xc5\xa1tevila krakov pa zmanj\xc5\xa1a propustnost propelerja za zra\xc4\x8dni tok, zaradi \xc4\x8desar izkoristek pade._NEWLINE_Na potisk propelerja vplivata tudi premer krakov in vrtilna hitrost. Premer krakov je omejen z razpolo\xc5\xbeljivim prostorom (razdalja do trupa oz. razdalja od tal), vrtilna hitrost pa s hitrostjo konic krakov, ki ne sme prese\xc4\x8di hitrosti zvoka, sicer zaradi udarnih valov u\xc4\x8dinkovitost pade, na ra\xc4\x8dun pove\xc4\x8danih vibracij in hrupa.\n_START_SECTION_\nNastavljanje propelerja na no\xc5\xbe\n_START_PARAGRAPH_\nV primeru odpovedi motorja se propeler s spremenljivim korakom lahko nastavi na no\xc5\xbe. \xc4\x8ce se propelerja ne nastavi na no\xc5\xbe, se bo ta kljub odpovedanemu (ali izklopljnem) motorju \xc5\xa1e vedno vrtel zaradi premikajo\xc4\x8dega zraka - avtorotacija, kar zelo pove\xc4\x8da zra\xc4\x8dni upor. Poleg tega je propeler fiksno povezan z motorjem in tako pride tudi do t. i. "motorskega" zaviranja. Mo\xc5\xbenosti nastavitve na no\xc5\xbe nimajo vsi propelerji s spremenljivim korakom, so pa pogosti pri ve\xc4\x8dmotornih propelerskih letalih, kjer je ob odpovedi enega od motorjev za\xc5\xbeeleno \xc4\x8dim bolj zmanj\xc5\xa1ati vrtenje letala okoli navpi\xc4\x8dne osi v smeri okvarjenega motorja._NEWLINE_Med drugi na\xc4\x8dini uporabe letalskega vijaka bi lahko omenili pogon plovil, kot so posebni airboat \xc4\x8dolni za gibanje po mo\xc4\x8dvirjih ali ladje na zra\xc4\x8dni pogon (t. i. hoverkraft).'